Nuut op die rak: Schoeman-trilogie bekyk Britse setlaars | Netwerk24
Nuut op die rak: Schoeman-trilogie bekyk Britse setlaars
Byna drie jaar ná sy dood het Karel Schoeman se indrukwekkende trilogie oor die Britse setlaars pas by Protea Boekhuis verskyn.
Die reeds verbluffende versameling historiese werke uit die pen van wyle Karel Schoeman (1939-2017) het einde 2019 'n trio indrukwekkende hardebandboeke van altesame 1 674 bladsye oor die Britse setlaars van 1820 ryker geword.
Bailie's Party: The Old World, 1757-1819, Bailie's Party: The New Land, 1820-1834 en Bailie's Party: The Frontiers, 1834-1852 is gegrond op die uitvoerige navorsing van mev. M.D. Nash, 'n setlaarskenner, wat die boeke Bailie's Party of 1820 Settlers: A Collective Experience in Emigration (1982) en The Settler Handbook: A New List of the 1820 Settlers (1987) geskryf het.
John Bailie was die leier van 'n groot geselskap Britse immigrante wat na Suid-Afrika gekom het as deel van 'n groter groep wat later as die 1820-Setlaars bekend sou word. Al het Bailie se geselskap gou uitmekaar gespat, het hy self intens betrokke geraak by die sake van die Oos-Kaap, die Transoranje in die vroeë fases van die Europese vestiging en die Natal-kolonie.
Die eerste boek bekyk Bailie en lede van sy familie en geselskap se Europese agtergrond en probeer sin maak van die kulturele erfenis wat hulle na die suidpunt van Afrika saamgebring het. Die tweede boek fokus op hoe die avontuurlike setlaars by hul nuwe omgewing aangepas het en die laaste boek ondersoek die setlaars se bydrae tot die ontwikkeling van Suid-Afrika in die koloniale tyd.